«በውይይት የሚደረሱ መግባባቶች ለሀገራችን ሰላም፣ ልማትና ሁለንተናዊ ዕድገት ወሳኝ ናቸው» – ወይዘሮ ሙፈሪሃት ካሚል የሰላም ሚኒስቴር
በጋዜጣው ሪፖርተር አዲስ አበባ፦ በውይይት የሚደረሱ መግባባቶች ለሀገራችን ሰላም፣ ልማትና ሁለንተናዊ ዕድገት ወሳኝ መሆናቸውን የሰላም ሚኒስትር ወይዘሮ ሙፈሪሀት ካሚል አስታወቁ ።በኢትዮጵያ በታሪክ ላይ ትክክለኛውን ነገር መያዝ ለዘላቂ ሰላም ግንባታ ፋይዳው የጎላ መሆኑን አመለከቱ ። ወ/ሮ ሙፈሪሃት ካሚል ‹‹ የሰላም ወግ፤ ብሄራዊ መግባባት ለዘላቂ ሰላምና ሃገር ግንባታ›› በሚል የታሪክ ምሁራንን ያሳተፈ የውይይት መድረክ በንግግር በከፈቱበት ወቅት ፣ የሰላም ጉዳይ ለአንድ ባለድርሻ ወገን ብቻ የሚተው አይደለም። የሁሉንም ተነሳሽነት፣ ጥረትና ተሳትፎ የሚጠይቅ ነው ብለዋል ። ከስሜታዊነት የጸዳ ስልጡን ምክክር በማድረግ የተሻለ መረዳዳት ፈጥረን ኢ-ዴሞክራሲያዊነትን ወደ ዴሞክራሲያዊነት፤ ኢ-ፍትሐዊነትን ወደ ፍትሐዊነት፤ አድሎአዊ አሠራሮችን ወደ እኩልነት በማምጣት ወደ ብሔራዊ መግባባት የሚያመሩንን መንገዶች ተከትለን ሰላም የሰፈነባት ሀገር የምንገነባበት ምዕራፍ ላይ ነን ብለዋል ። ሀሳቦችና አመለካከቶች ከግል ስሜትና ከቡድን ፍላጎት በፀዳ፤ በሰለጠነ መንገድ ለውይይት ቀርበው የተዛቡ አመለካከቶች ላይ ግልፅነትን መፍጠር እጅግ አስፈላጊ ነው ያሉት ክብርት ሚኒስትሯ ፦በውይይት የሚደረሱ መግባባቶች ለሀገራችን ሰላም፣ ልማትና ሁለንተናዊ ዕድገት ወሳኝ መሆናቸውን አመልክተዋል። በታሪክ ላይ ተገቢውን እሳቤ መያዝ ለዘላቂ ሰላም ግንባታ ጉልህ ፋይዳ አለው ያሉት ሚኒስትሯ “በእውቀት ላይ ተመስርተን ለእውነት የተጠጉ ሃሳቦችን ለመያዝ ተቀራርቦ መወያየትና መነጋገር ተገቢ ነው” ብለዋል።መድረኩ ከግል ስሜትና ከቡድን ፍላጎት በፀዳ መልኩ ለጋራ ሀገር ግንባታ ጥቅም ያለው መሆኑንም ገልጸዋል።በመድረኩ ላይ ጥናታዊ ጽሁፍ ያቀረቡት በአዲስ አበባ ዩኒቨርሲቲ የአለ ፈለገ ሰላም ሥነ ጥበብ ትምህርት ቤት መምህር ረዳት ፕሮፌሰር አበባው አያሌው ፣ ለብሔራዊ መግባባትና አገር ግንባታ ታሪክ ጉልህ ሚና እንዳለው አብራርተዋል።እንደ ኢትዮጵያ ባሉ ሕብረ ብሔራዊ አገሮች ታሪክ በትክክለኛው መንገድ ከተነገረና ተሰንዶ ከተቀመጠ በሕዝቦች መካከል ጠንካራ ትስስር ይፈጥራል ብለዋል።እያንዳንዱ አገር ታሪኩን እያስጠና የሚያስቀምጠው ትውልድን መገንቢያ ሀብት በመሆኑ እንደሆነም አመልክተዋል። ሌላው በመድረኩ ጥናታዊ ጽሁፍ ያቀረቡት የአዲስ አበባ ዩኒቨርሲቲ የታሪክ መምህር ዶክተር አልማው ክፍሌ ፣የአገሪቱ ታሪክ በትክክለኛው መንገድ ተፅፎና ተሰንዶ ባለመቀመጡ ታሪክን በተገቢው ሁኔታ እንዳንረዳ አድርጎናል ብለዋል።የኢትዮጵያ ታሪክ በብዛት የግል ፍላጎታቸውን ለማሳካት በመጡ የውጭ ተጓዦችና ሚሽነሪዎች በመጻፉ ግጭቶች በየቦታው እንዲንቀሳቀሱ መነሻ መሆኑንም አብራርተዋል። ታሪክ ትምህርት ቤት እንጂ፤ የግጭት መንስኤ አለመሆኑን ሁሉም ሊገነዘብ እንደሚገባ አሳስበዋል።የመቐሌ ዩኒቨርሲቲ የቅርስ ጥናት ትምህርት መምህር ዶክተር አየለ በከሪ ፣ “የሰው ልጅን በተዛባ ታሪክና በተፈበረከ ጥላቻ እምቅ ሀይሉን ተግባር ላይ ሳያውል በድንገትና በጭፍን መቅጠፍ የከፋ ወንጀል ነው” ብለዋል።ልዩነቶችን በመግባባትና በውይይት ለመፍታት መሞከርና ለሰው ልጅ የሚገባውን ክብር መስጠት ይገባልም ሲሉ አስረድተዋል።

አዲስ ዘመን ጥር 2 ቀን 2013 ዓ.ም 

